Sportster jaag weens ‘siek kind’Argieffoto ŉ Sportster is Maandagoggend in hegtenis geneem nadat hy glo meer as 220 km/h op ŉ snelweg in Gauteng gejaag het. Busaphi Nxumalo, woordvoerder van die Gautengse verkeerspolisie, het gesê die man, ŉ sokkerspeler vir Orlando Pirates, is op die M1-snelweg naby Sandton gevang waar hy in ŉ 135i BMW teen ŉ gemiddelde spoed van 223 km/h in ŉ 120 km/h-sone gejaag het. “Toe verkeersbeamptes daarin kon slaag om hom te stop, het hy beweer hy was op pad na sy siek kind toe,” het Nxumalo gesê. “Daar is later vasgestel dat die inligting onwaar is en net ŉ verskoning was.” Die man is kort daarna in hegtenis geneem en na die Sandton-polisiestasie geneem waar hy formeel van roekelose en nalatige bestuur asook ŉ spoedoortreding aangekla is. Die man moet binnekort in die Randburg-landdroshof verskyn vir sy borgtogaansoek. Lees ook: Sportster sê jammer ná jaagtog